དེའང་ཞྭ་འདི་ནི་ཕྱི་རྒྱུད་འདོན་ཆོག་སྟ་བོན་སྐབས་སུ།ཆས་གོས་རྣམ་ལྔ་རིན་ཆེན་འོད་དུ་འབར།ཞེས་པའི་ནང་ཚན་དང༌།དགེ་བསྙེན་ཐེག་པའི་ཁོངས་གཏོགས་སྦྱིན་བསྲེག་མེ་ལྷའི་སྐབས་སུ།དར་དཀར་ཅོག་ཞུ་ཕྱག་རྒྱ་གསང་བའི་གོས།།ཞེས་པས།དེ་དག་ལ་སྒྲུབ་གཤེན་པ་རྣམས་ཀྱིས་གསོལ་དགོས་པའི་དབུ་ཞྭ་སྟེ།རྒྱུ་ནི་དར་རས་དཀར་པོ་ཡུག་གཅིག་ལ་ལྟེབས་རྩེག་འགའ་རྒྱབ་པའི་སྣེ་མོ་ག་ཟུང་གིས་མནན་པ་ཞིག་དགོས།དེའང་དར་རས་དཀར་པོ་ཆུང་ངུའི་སྟབས་བདེའི་ཚུལ་དུ་བཅོས་པའི་ཞྭ་ཡིན་པས་ན་དེ་ལྟར་བྱ།བརྡ་དོན་ནི།ཡོངས་སུ་རས་དཀར་ལ་བྱེད་པ་ནི་གཙོ་བོར་དགེ་བསྙེན་ཐེག་པའི་བོན་དང་འབྲེལ་ཞིང་གཙང་སྤྱོད་དྲི་མ་མེད་པ་ཐར་ལམ་གྱི་བརྡ་དང༌།དབུ་རྩེ་གསུམ་དུ་དོད་པ་ནི་སྐུ་གསུམ་མེ་ལྷའི་མཚོན་བྱེད་དང༌།དཀྱིལ་དུ་རྩེ་རྒྱལ་དོད་པ་ནི་ཡེ་ཤེས་ཟང་ཐལ་གྱི་དོན་དང༌།མདུན་རྒྱབ་ཀྱི་ཁ་ཆག་གྱེན་ལ་བསྟན་པ་ནི་གཡུང་དྲུང་གི་བོན་རིན་པོ་ཆེ་འདི་ཉིད་ཁྱབ་རྒྱ་མཁའ་ལྟར་ཆེ་ཞིང༌།ལྷ་གཤེན་ཁ་ལོ་གྱེན་དུ་བསྒྱུར་བའི་དོན་སོགས་མཚོན་གྱི་ཡོད།